नई दिल्ली: प्रधानमंत्री नरेंद्र मोदी इस सप्ताह समीक्षा बैठक लेंगे, जिसमें अर्थव्यवस्था की सेहत का जायजा लिया जाएगा। सूत्रों ने बताया कि समीक्षा बैठक में इस बात पर विचार किया जाएगा कि क्या रुपए में गिरावट और कच्चे तेल की बढ़ती कीमतों के मद्देनजर किसी तरह के हस्तक्षेप की जरूरत है। कुछ हलकों में यह चर्चा भी है कि रुपए को मजबूत करने के लिए ब्याज दरों में बढ़ोत्तरी की जा सकती है। सूत्रों का कहना है कि शनिवार को होने वाली इस समीक्षा बैठक में वित्त मंत्री अरुण जेतली, नीति आयोग के उपाध्यक्ष राजीव कुमार, प्रधानमंत्री की आर्थिक सलाहकार परिषद के चेयरमैन विवेक देवराय और वित्त सचिव हसमुख अधिया भाग लेंगे।